b'\n_START_ARTICLE_\nFizika\n_START_PARAGRAPH_\nF\xc3\xadzika (starogr\xc5\xa1ko \xcf\x86\xcf\x85\xcf\x83\xce\xb9\xce\xba\xce\xae (\xe1\xbc\x90\xcf\x80\xce\xb9\xcf\x83\xcf\x84\xce\xae\xce\xbc\xce\xb7): phusik\xe1\xb8\x97 (epist\xe1\xb8\x97m\xc4\x93) \xe2\x80\x93 poznavanje narave, \xcf\x86\xcf\x8d\xcf\x83\xce\xb9\xcf\x82: ph\xc3\xbasis \xe2\x80\x93 narava) je naravoslovna veda, ki vklju\xc4\x8duje prou\xc4\x8devanje snovi in njeno gibanje v prostoru in \xc4\x8dasu, skupaj s povezanimi pojmi kot sta energija in sila. V naj\xc5\xa1ir\xc5\xa1em pomenu je to veda o naravi prikazana na na\xc4\x8din, ki omogo\xc4\x8da razumevanje obna\xc5\xa1anja vesolja._NEWLINE_Fizika je ena izmed najstarej\xc5\xa1ih akademskih disciplin, verjetno celo najstarej\xc5\xa1a zaradi vklju\xc4\x8dene astronomije. Zadnjih dva tiso\xc4\x8d let je bila fizika del naravoslovja skupaj s kemijo, dolo\xc4\x8denimi vejami matematike in biologije, toda med znanstveno revolucijo v 17.-tem stoletju so se v naravoslovju za\xc4\x8deli razvijati samostojni raziskovalni programi. Fizika je povezana z interdisciplinarnimi vedami kot sta biofizika in kvantna kemija, lo\xc4\x8dnice med njimi niso strogo dolo\xc4\x8dene._NEWLINE_Fizika pomembno prispeva pri razvoju novih tehnologij. Na primer, napredek v razumevanju elektromagnetizma ali jedrske fizike je neposredno privedel do razvoja novih izdelkov, ki so bistveno preoblikovali sodobno dru\xc5\xbebo, kot so televizija, ra\xc4\x8dunalniki, gospodinjski aparati, in jedrsko oro\xc5\xbeje; napredek na podro\xc4\x8dju termodinamike je privedel do razvoja industrializacije in na podro\xc4\x8dju mehanike je napredek navdihnil razvoj infinitezimalnega ra\xc4\x8duna._NEWLINE_Skup\xc5\xa1\xc4\x8dina Organizacije zdru\xc5\xbeenih narodov je proglasila leto 2005 za Svetovno leto fizike.\n_START_SECTION_\nZgodovina\n_START_PARAGRAPH_\nFizika je temelj vseh naravoslovnih znanosti, ki se je razvila iz prou\xc4\x8devanja narave in filozofije, do okoli konca 19. stoletja je bila poznana kot  \xc2\xbbfilozofija narave\xc2\xab. Fizika je v nekaterih pomenih najstarej\xc5\xa1a in najbolj \xc4\x8dista znanost; njena odkritja se uporabljajo  v vsem naravoslovju, saj je snov in energija osnovni gradnik naravnega sveta. Fizika se danes ohlapno deli na klasi\xc4\x8dno fiziko in moderno fiziko.'